  Майя Бывальцева Вавож ёросысь депутатъёс радъян сессиязы муниципал кылдытэтлы выль тӧроез бырйизы. Кызьы ивортӥзы 29-тӥ куарусёнэ Удмуртиысь тӧролэн но кивалтэтлэн пресс-службаяз, кивалтӥсь луиз Николай Чайников. Азьвыл со Сьӧлта ёрослэн тӧроез вал. Радъян сессиын ик ёрос кенешлы тӧроез бырйизы. Депутатъёс ужбергатӥсьлы Александр Шишкинлы дурбасьтӥзы. Покчиарняе, 29-тӥ куарусёнэ, ёросъёсын кивалтӥсьёсты юнматон уж йылпумъяськиз. Чайников Николай Леонидович вордскиз УАССР-ысь Вавож ёросысь Ӟозлуд (Зяглуд-Какся) гуртын 1958-тӥ арын 30-тӥ куарусёнэ. Школаез йылпумъямез бере Совето армиысь кунгож войскоосын служба нуиз. 1978–1998 аръёсы «Горд Октябрь» колхозын ужаз. 1998–2003 аръёсы Вавож черкогуртын выт бичанъя инспекциен кивалтӥз. 2003–2005 аръёсы — Вавож ёросысь «Яголуд» огазеяськонлэн кивалтӥсез. 2011-тӥ арысен «Сьӧлта ёрос» муниципал кылдытэтлэн тӧроез. Пусъемын «За трудовую доблесть» медален (1986-тӥ арын), «Удмурт Элькунысь гурт возёс удысысь дано ужась» ним сётэмын (1995-тӥ арын). Тегъёс: Политика Вавож быръёнъёс Удмуртия  